कुवेत सेमिफाइनलतर्फ अग्रसर
कुवेत साफ च्याम्पियनसिप-२०२३ को सेमिफाइनल नजिक पुगेको छ । आमन्त्रित टिमका रूपमा प्रतियोगिता खेलिरहेको कुवेत शनिबार कान्तिरभा रंगशालामा भएको खेलमा पाकिस्तानलाई सजिलै ४–० ले हरायो । कुवेतको यो लगातार दोस्रो जित हो । यससँगै समूह ए मा कुवेतको ६ अंक भएको छ र अंक तालिकाको शीर्षमा छ ।
बेंगलुरु — कुवेत साफ च्याम्पियनसिप-२०२३ को सेमिफाइनल नजिक पुगेको छ । आमन्त्रित टिमका रूपमा प्रतियोगिता खेलिरहेको कुवेत शनिबार कान्तिरभा रंगशालामा भएको खेलमा पाकिस्तानलाई सजिलै ४–० ले हरायो । कुवेतको यो लगातार दोस्रो जित हो । यससँगै समूह ए मा कुवेतको ६ अंक भएको छ र अंक तालिकाको शीर्षमा छ ।पाकिस्तानको भने यो लगातार दोस्रो हार हो । शून्य अंकको स्थितिमा प्रतियोगितामा उसको चुनौती लगभग समाप्त भएको छ । गत वर्ष अन्तर्राष्ट्रिय फुटबल महासंघ फिफाले पाकिस्तानमाथिको प्रतिबन्ध फुकुवा गरेयता उसको राष्ट्रिय टिम जितहीन रहेको छ र लगातार सातौं खेलमा पराजित भएको छ ।कुवेतको जितमा मोहम्मद अल फनेनीले २ गोल गरे । उनले १७ र पहिलो हाफको इन्ज्युरी समयमा गोल गरे । अल इनेजीले १० औं मिनेटमा कुवेतका लागि पहिलो गोल गरे । यस्तै अल रसहेदीले ६९ औं मिनेटमा चौथो गोल गरे । पूरा खेल अवधिमा पाकिस्तानले कुनै गतिलो आक्रमण पनि बुन्न सकेन । यही समूहमा आयोजक भारत ३ अंकमा दोस्रो स्थानमा छ भने नेपाल पनि शून्य अंकमा छ । शनिबारको दोस्रो खेलमा डिफेन्डिङ च्याम्पियन रहेको भारतले नेपालको सामना गर्दैछ । 